EXPUNERE DE MOTIVE

Cel mai recent Protocol la Acordul de parteneriat în domeniul pescuitului dintre Uniunea Europeană și Regatul Maroc a fost inițiat la 25 februarie 2011. Protocolul urma să vizeze o perioadă de un an, cuprinsă între 28 februarie 2011 și 27 februarie 2012.

Fiind semnat de ambele părți la Acord la 13 iulie 2011, protocolul a devenit aplicabil provizoriu și retroactiv, de la 28 februarie 2011, pe baza Deciziei 2011/491/UE a Consiliului privind semnarea în numele Uniunii Europene și aplicarea provizorie a Protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană și Regatul Maroc.

Pentru ca protocolul să fie încheiat, în cele din urmă, de Consiliu în numele UE, Parlamentul European ar trebui să aprobe încheierea protocolului, în temeiul articolului 218 alineatul (6) litera (a) din Tratatul privind funcționarea Uniunii Europene. Totuși, la 14 decembrie 2011, Parlamentul a votat să nu aprobe încheierea protocolului; la 15 decembrie, Parlamentul a notificat oficial Consiliului această decizie.

Prin urmare, Uniunea Europeană nu este în măsură să încheie protocolul. În conformitate cu articolul 25 alineatul (2) din Convenția de la Viena privind dreptul tratatelor, aplicarea provizorie a unui tratat încetează dacă una dintre părți notifică celeilalte părți cu care tratatul este aplicat provizoriu intenția sa de a nu deveni parte la tratat.

Pe această bază, Comisia propune ca Consiliul să își abroge decizia privind semnarea și aplicarea provizorie a protocolului și ca Guvernul Regatului Maroc să fie informat de această decizie.

2011/0466 (NLE)

Propunere de

DECIZIE A CONSILIULUI

de abrogare a Deciziei 2011/491/UE a Consiliului privind semnarea în numele Uniunii Europene și aplicarea provizorie a Protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană și Regatul Maroc

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (5),

având în vedere propunerea Comisiei Europene[1],

întrucât:

1. Protocolul de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană și Regatul Maroc (denumit în continuare „Protocolul”) s-a aplicat provizoriu începând cu 28 februarie 2011, în temeiul Deciziei 2011/491/UE a Consiliului din 12 iulie 2011[2],

2. Ca răspuns la solicitarea Consiliului din 15 iulie 2011, în temeiul articolului 218 alineatul (6) litera (a) din Tratatul privind funcționarea Uniunii Europene, Parlamentul European a votat, la 14 decembrie 2011, să nu aprobe încheierea protocolului de către Consiliu[3],

3. Prin urmare, sunt necesare abrogarea Deciziei 2011/491/UE a Consiliului și notificarea Regatului Maroc în legătură cu încetarea aplicării provizorii a protocolului, în conformitate cu articolul 25 alineatul (2) din Convenția de la Viena privind dreptul tratatelor,

ADOPTĂ PREZENTA DECIZIE:

Articolul 1

Decizia 2011/491/UE a Consiliului privind semnarea în numele Uniunii Europene și aplicarea provizorie a Protocolului între Uniunea Europeană și Regatul Maroc de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană și Regatul Maroc se abrogă.

Articolul 2

Președintele Consiliului este autorizat să desemneze persoana (persoanele) împuternicită(e) să notifice Regatului Maroc, în conformitate cu articolul 25 alineatul (2) din Convenția de la Viena privind dreptul tratatelor, faptul că Uniunea Europeană nu mai intenționează să devină parte la protocol. Respectiva notificare se prezintă sub forma unei scrisori.

Textul scrisorii este anexat la prezenta decizie.

Articolul 3

Prezenta decizie intră în vigoare la data adoptării sale.

Articolul 4

Prezenta decizie se publică în Jurnalul Oficial al Uniunii Europene .

Adoptată la

Pentru Consiliu,

Preşedintele

Anexă

Scrisoare din partea Uniunii Europene

Stimată doamnă/Stimate domn,

În ceea ce privește protocolul dintre Uniunea Europeană și Regatul Maroc de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană și Regatul Maroc, care a fost inițiat la 25 februarie 2011, precum și în ceea ce privește aplicarea provizorie a acestuia, în conformitate cu articolul 12 din protocol, adoptată prin semnarea protocolului de ambele părți la 13 iulie 2011:

Uniunea Europeană notifică prin prezenta Regatului Maroc faptul că, în conformitate cu articolul 25 alineatul (2) din Convenția de la Viena privind dreptul tratatelor, nu mai intenționează să devină parte la protocolul menționat anterior.

Vă rog să acceptați, stimată doamnă/stimate domn, expresia înaltei mele considerații.

În numele Uniunii Europene,

[1] [a se adauga trimiterea]

[2] JO L 202, 5.8.2011, p. 1.

[3] [a se adăuga trimiterea la notificarea oficială]